## Uredba o izmjenama i dopunama Uredbe o unutarnjem ustrojstvu Središnjeg državnog ureda za e-Hrvatsku

### NN 131/2006 (4.12.2006.), Uredba o izmjenama i dopunama Uredbe o unutarnjem ustrojstvu Središnjeg državnog ureda za e-Hrvatsku

# Vlada Republike Hrvatske

**2924**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 92/96, 48/99, 15/2000, 127/2000, 59/2001 i 199/2003), Vlada
Republike Hrvatske je na sjednici održanoj 30. studenoga 2006. godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU SREDIŠNJEG DRŽAVNOG UREDA ZA e-HRVATSKU

Članak 1.

U Uredbi o unutarnjem ustrojstvu Središnjeg državnog ureda za e-Hrvatsku
(»Narodne novine«, broj 78/2005), članak 3. mijenja se i glasi:

»Članak 3.

Za obavljanje poslova iz djelokruga iz članka 2. ove Uredbe, u Središnjem
državnom uredu osnivaju se sljedeće unutarnje ustrojstvene jedinice:
a) Kabinet državnog tajnika
b) Odjel za racionalizaciju ulaganja u informacijsko-komunikacijsku tehnologiju
c) Odjel za koordinaciju provedbe Programa e-Hrvatska
d) Odjel za međunarodnu suradnju.«.

Članak 2.

Iza članka 3. dodaje se podnaslov i članak 3.a koji glase:
»a) Kabinet državnog tajnika

Članak 3.a

U Kabinetu državnog tajnika obavljaju se stručni i administrativni poslovi za
državnog tajnika i njegove zamjenike, poslovi praćenja rada i komuniciranja s
Vladom Republike Hrvatske, Hrvatskim saborom i njihovim radnim tijelima,
protokolarni poslovi, poslovi u vezi odnosa sa sredstvima javnog priopćavanja,
te drugi poslovi za službene potrebe državnog tajnika i njegovih zamjenika.«.

Članak 3.

Podnaslov iznad članka 4. mijenja se i glasi:
»b) Odjel za racionalizaciju ulaganja u informacijsko-komunikacijsku
tehnologiju«.

Članak 4.

Podnaslov iznad članka 5. mijenja se i glasi:
»c) Odjel za koordinaciju provedbe Programa e-Hrvatska«.

Članak 5.

Podnaslov iznad članka 6. mijenja se i glasi:
»d) Odjel za međunarodnu suradnju«.

Članak 6.

U članku 7. dodaje se stavak 9. koji glasi:
»Tajnik kabineta upravlja radom Kabineta državnog tajnika, a za svoj rad
odgovoran je državnom tajniku.«.

Članak 7.

U tabelarnom prikazu okvirnog broja državnih službenika i namještenika, ne
mijenja se okvirni broj državnih službenika i namještenika potrebnih za
obavljanje poslova iz djelokruga Središnjeg državnog ureda, nego se službenici
preraspodjeljuju po unutarnjim ustrojstvenim jedinicama.
Okvirni broj državnih službenika i namještenika potrebnih za obavljanje poslova
iz djelokruga Središnjeg državnog ureda, sukladno stavku 1. ovog članka,
određuje se u tablici koja je sastavni dio ove Uredbe, a koja se ne objavljuje u
»Narodnim novinama«.

Članak 8.

Državni tajnik Središnjeg državnog ureda za e-Hrvatsku uskladit će, uz
pribavljenu prethodnu suglasnost Središnjeg državnog ureda za upravu, Pravilnik
o unutarnjem redu Središnjeg državnog ureda za e-Hrvatsku s odredbama ove
Uredbe, u roku od 30 dana od dana njezina stupanja na snagu.

Članak 9.

Ova Uredba stupa na snagu osmog dana od dana objave u »Narodnim novinama«.

Klasa: 023-03/06-01/26
Urbroj: 5030104-06-1
Zagreb, 30. studenoga 2006.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Uredba, NN 131/2006-2924
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)